**ΚΕΦΑΛΑΙΟ 6: Νομισματική της Κάτω Ιταλίας και της Σικελίας**

Παλαιότερες απόψεις ήθελαν τους Έλληνες της Κάτω Ιταλίας και της Σικελίας να κόβουν αργά νόμισμα σε σχέση με τις πόλεις της μητροπολιτικής Ελλάδας και της Μικράς Ασίας. Η άποψη αυτή έχει πλέον καταρριφθεί, καθώς πρωϊμότατα νομίσματα της Σύβαρης έχουν βρεθεί σε θησαυρό μαζί με πρώιμες κοπές από την Κόρινθο (θησαυρός Sambiase).

Μια δεύτερη διαδεδομένη άποψη μεταξύ των παλαιότερων νομισματολόγων, ότι οι Έλληνες της Κάτω Ιταλίας και της Σικελίας στηρίζονταν αποκλειστικά στις εισαγωγές ταλάντων ασημιού από την Ελλάδα και την Ισπανία, καθώς η Κάτω Ιταλία δεν έχει ασήμι, έχει πλέον καταδειχθεί ως εσφαλμένη: σε θησαυρό του Σελινούντα στην Σικελία, μαζί με μερικά τάλαντα, βρέθηκαν εκατοντάδες νομίσματα από την Κόρινθο και την Αίγινα, μαζί με νομίσματα από τον Τάραντα, την Σύβαρι και τον ίδιο τον Σελινούντα. Το γεγονός αυτό ερμηνεύθηκε ως απόδειξη ότι οι Έλληνες της Δύσης εισήγαγαν νόμισμα από την Ανατολή, το οποίο αργότερα έλιωναν και έκοβαν σε δικούς τους τύπους. Η απόδειξη έγκειται στους διαφορετικούς σταθμητικούς κανόνες που αντιπροσωπεύονται στον θησαυρό, και που κάνει τα αιγινητικά νομίσματα άχρηστα στην σικελική κυκλοφορία. Στην Κάτω Ιταλία μάλιστα, ενδέχεται να υπήρχαν τοπικές πηγές ασημιού, ιδιαίτερα στην περιοχή της ιωνικής ακτής, όπου μαρτυράται παραγωγή τον Μεσαίωνα.

**6.1. Η αρχαϊκή περίοδος στην Κάτω Ιταλία**

Σημαντική για την χρονολόγηση της εισαγωγής του νομίσματος στην Κάτω Ιταλία είναι η καταστροφή της Σύβαρης από τους Κροτωνιάτες το 510 π.Χ. περίπου. Το γεγονός ότι το εργαστήριο της Σϋβαρης παρουσιάζει πολύ μεγάλη εξέλιξη και ανάπτυξη, μαρτυρά ότι είχε αρκετά μεγάλη διάρκεια ζωής, κάτι που ανεβάζει την εισαγωγή του νομίσματος στην Κάτω Ιταλία στα μέσα του 6ου αι. Μοναδικό χαρακτηριστικό της κατω-ιταλιώτικης νομισματικής κατά την αρχαϊκή περίοδο είναι η χρησιμοποίηση στον οπισθότυπο του έγκοιλου τύπου της σφραγίδας του εμπροσθότυπου: το χαρακτηριστικό αυτό δεν απαντά παρά σε ελάχιστες περιπτώσεις στην Σικελία, πάντα κάτω από την ιταλική επίδραση. Η τεχνική αυτή απαιτούσε οι παραστάσεις των δύο πλευρών να βρίσκονται στον ίδιο άξονα, τουλάχιστον στα αρχικά στάδια, ενώ και ο δίσκος του νομίσματος έπρεπε να είναι μεγαλύτερος απ’ότι σε άλλες περιοχές. Η εγκατάλειψή της δύσκολης και αντι-οικονιμικής αυτής τεχνικής θα έρθει περίπου έναν αιώνα μετά, κάτω από την επίδραση των νομισμάτων των Θουρίων και του Τάραντα.

Δύο πρώιμες ομάδες νομισμάτων έχουν αναγνωριστεί : η πρώτη σχετίζεται με τις πόλεις της τυρρηνικής ακτής, την Ελέα και την Ποσειδωνία και η δεύτερη με τις τέσσερις αχαϊκές πόλεις της ιωνικής ακτής, την Σύβαρι, το Μεταπόντιο, την Καυλονία και τον Κρότωνα.

Η Σύβαρις θα πρέπει να αναγνωριστεί ως η πρώτη πόλη που έκοψε νόμισμα στην Κάτω Ιταλία, τόσο λόγω του σημαντικού αριθμού κοπών που διαθέτει και της μεγάλης επίδρασης που το νόμισμά της είχε σε άλλες πόλεις, όσο και λόγω της μεγάλης πολιτικής και οικονομικής δύναμης που της αποδίδουν οι πηγές.

Το μετρολογικό σύστημα της Κάτω Ιταλίας, που προέρχεται από τις αχαϊκές πόλεις, είναι επίσης μοναδικό: η μονάδα είναι νόμισμα βάρους 8 γρ., ο στατήρας ή τρίδραχμο, που σύμφωνα με τον Αριστοτέλη αποκαλούνταν «νόμος» στον Τάραντα. Υποδιαιρούνταν σε τρεις μικρότερες μονάδες, τις δραχμές οι οποίες με τη σειρά τους υποδιαιρούνταν σε έξι μικρότερες, τους οβολούς.

Η Σύβαρις είχε ως σύμβολο τον ταύρο που στρέφει την κεφαλή, δηλωτικός της βάσης του πλούτου της πόλης, αλλά και της σχέσης των Αχαιών με την Ήρα, στην οποία τα βοοειδή ήταν ιερά. Το εθνικό γράφεται ολόκληρο ή σε συντομογραφία (ΜΥ, όπου το αρχικό Μ είναι το sade, που προφέρεται Σ). **[εικ. 756-758]**. Μετά την καταστροφή της πόλης το 510, κυκλοφόρησαν ορισμένες σειρές από εξορίστους (στην Λάος;), όπως και κατά τη διάρκεια αποτυχημένων προσπαθειών να επανιδρυθεί η πόλη **(εικ. 759)**. Σε αυτές τις περιπτώσεις συναντάμε και σύμβολα ή επιγραφές στο κάτω μέρος (π.χ. ΝΙΚΑ).

Σημαντική παράμετρος για την γνώση της ιστορίας της περιοχής είναι η υιοθέτηση του τύπου από άλλες πόλεις: μόνον οι επιγραφές των εθνικών δείχνουν ότι δεν πρόκειται για κοπές της πόλης (π.χ. ΣΙΡΙΝΟΣ και ΠΥΞΟΕΙΣ) **(εικ. 760).** Σε άλλες περιπτώσεις, ο τύπος υιοθετείται μετά το 510, και τροποποιείται: στην Λάο ο ταύρος έχει ανθρώπινη κεφαλή, ενώ στην Πανδοσία συνδυάζεται με τον τρίποδα του Κρότωνα. Μετά την καταστροφή, η πόλη της Σύβαρης κόβει ξανά αυτόνομο νόμισμα μετά το 476 π.Χ. για σύντομο χρονικό διάστημα, και κυρίως μετά την επανίδρυσή της το 453 π.Χ., συνδυάζοντας τύπους της Λάο με συβαριτικούς, και κυρίως με τους ποσειδωνιακούς (Ποσειδών και ταύρος) ενώ το 446, η νέα επανίδρυση της πόλης με την βοήθεια των Αθηναίων συνοδεύεται με την υιοθέτηση της κεφαλής της Αθηνάς ως σύμβολο του εμπροσθότυπου, με τον ταύρο να καταλαμβάνει τον οπισθότυπο, ενώ τα γράμματα είναι στο αττικό αλφάβητο.

Το νόμισμα του Μεταποντίου είναι το καλύτερα μελετημένο. Το σύμβολό του είναι το στάχυ, πράγμα το οποίο δείχνει ότι η πόλη ήταν ιδιαίτερα πλούσια σε σιτηρά, λόγω της εκτεταμένης χώρας που εκμεταλλεύονταν **[εικ. 761-762]**. Σπανιότερα έχουμε άλλα σύμβολα, όπως το τζιτζίκι, το δελφίνι, την κεφαλή του κριού με το στάχυ, όλα μαρτυρημένα από μία μόλις κοπή. Το εθνικό δεν γράφεται ολόκληρο: συνήθως έχουμε μόνο τα τέσσερα πρώτα γράμματα (ΜΕΤΑ). Το νόμισμα αυτό είχε ευρύτατη κυκλοφορία στις άλλες αχαϊκές πόλεις.. Μετά το 500 π.Χ., μικραίνει ο δίσκος, αλλά το βάρος παραμένει το ίδιο, και προστίθεται ένα νέο σύμβολο σε ορισμένες κοπές, η ακρίδα. Μετά το 480, ο δίσκος μικραίνει κι άλλο.

Ο Κρότωνας άρχισε να κόβει νόμισμα λίγο αργότερα από τις δύο προηγούμενες, γύρω στο 530 π.Χ. Ο τρίποδας που είναι το έμβλημα της πόλης, σε ευθεία αναφορά στο ρόλο του μαντείου των Δελφών στην ίδρυσή της. Απαντά το εθνικό Κροτωνιατών (με αρχικό κόππα) **[εικ. 763-764]**. Σε αρκετές περιπτώσεις απαντούν σύμβολα στο έξεργο, όπως ο κάβουρας, ο ερωδιός, η λύρα και το δελφίνι **[βλ. Greco, 79, εικ. 28]**. Υπάρχουν κάποιες παραλλαγές, με τον αετό στον οπισθότυπο στη θέση του τρίποδα **(εικ. 765)** (πιθανόν από το γειτονικό Ιππώνιον), ενώ μια γειτονική πόλη, η Τέμησα ή Τέμπσα κόβει νόμισμα με ένα έγκοιλο κορινθιακό κράνος στον οπισθότυπο και τον τρίποδα στον εμπροσθότυπο (επιγραφή ΤΕΜ ή ΤΕ και στις δύο πλευρές) **[εικ. 766]**. Σε άλλες περιπτώσεις, έχουμε τα λεγόμενα συμμαχικά νομίσματα, με το σύμβολο του Κρότωνα πάντα στον εμπροσθότυπο και το σύμβολο της Σύβαρης στον οπισθότυπο και τα εθνικά των Συβαριτών και των Πανδοσίων **(εικ. 767)**. Η τοποθέτηση των συμβόλων δείχνει ότι πρόκειται για νομίσματα μετά το 510 π.Χ., που μαρτυρούν τη νέα ηγεμονία του Κρότωνα στην αχαϊκή ζώνη. Η ηγεμονία αυτή, στο νομισματικό επίπεδο, θα κρατήσει μέχρι περίπου τα μέσα του 5ου αι. π.Χ.: η περίμετρος του δίσκου μειώνεται σε δύο φάσεις, όπως και στο Μεταπόντιο, αλλά ο παραδοσιακός τύπος του τρίποδα στις δύο πλευρές συνεχίζει μέχρι το 440 π.Χ.

Στην Λάο, κόβεται νόμισμα που συνδυάζει τους τύπους του Κρότωνα και της Σύβαρης, με διπλή επιγραφή: ΜΥ (=Σύβαρις) στον εμπροσθότυπο, με τον τρίποδα να συνοδεύεται από χταπόδι και ταύρος στον οπισθότυπο, μέσα σε έγκοιλο τετράγωνο, με την επιγραφή ΛΑF (Λάος). Μετά το 475 π.Χ., κόβεται νέος τύπος νομίσματος, με έναν ανδροκέφαλο ταύρο σε ανάγλυφο και στις δύο πλευρές. Το νόμισμα αυτό είχε πολύ σύντομη διάρκεια.

Η Καυλονία, αποικία του Κρότωνα, κόβει νόμισμα από το 525 π.Χ. περίπου. Το σύμβολο είναι η μορφή του Απόλλωνα που κρατά κλαδί, ενώ πάνω στο απλωμένο χέρι του βρίσκεται μια μικρή μορφή, επίσης κρατώντας κλαδί. **[εικ. 768-769]**. Μετά το 480 π.Χ. περίπου, υιοθετείται ένα νέο σύμβολο στον οπισθότυπο, το ελάφι, σε ανάγλυφο.

Μια μυστηριώδης κοπή, με τον Διόνυσο στον εμπροσθότυπο και το τσαμπί σταφύλια στον οπισθότυπο, εντάσσεται μάλλον στην ίδια περιοχή των αχαϊκών πόλεων: η επιγραφή ΜΕΡ έχει ερμηνευθεί ως η αρχή του εθνικού Σερδαίων, μιας πόλης με την οποία η Σύβαρις συμμάχησε στα τέλη του 6ου αι., όπως μαρτυρά μια χάλκινη επιγραφή από την Ολυμπία. Σύμφωνα με άλλες απόψεις, οι Σερδαίοι ενδέχεται να είναι σικελοί, ή ακόμη και μια ομάδα Σαρδηνών που αντιμάχονταν τους Καρχηδονίους που είχαν κατακτήσει τη νήσο **(εικ. 770)**.

Η Ποσειδωνία κόβει νόμισμα γύρω στο 525 π.Χ., υιοθετώντας όμως ένα διαφορετικό σταθμητικό κανόνα, με στατήρα 7,5 γρ. και δύο υποδιαιρέσεις (δραχμές). Το νόμισμα της Ποσειδωνίας δείχνει τον προστάτη θεό της πόλης να κραδαίνει τρίαινα, συν το εθνικό **[εικ. 771]**. Περί το 500 π.Χ., το εργαστήριο έπαψε να παράγει νόμισμα, πιθανόν γιατί η πηγή ασημιού ήταν η μητρόπολη Σύβαρις, που τότε είχε καταστραφεί. Οι νέες σειρές (480-470 π.Χ. περίπου), που ξεκινούν στην αρχαϊκή περίοδο, με ανάγλυφη παράσταση και στις δύο πλευρές, διατηρούν τον Ποσειδώνα στον εμπροσθότυπο, αλλά στον οπισθότυπο εμφανίζεται ένας ταύρος **(εικ. 772)**. Ο σταθμητικός κανόνας είναι πλέον αυτός των αχαϊκών πόλεων.

Η Ελέα, αποικία των Φωκαέων, άρχισε να κόβει νόμισμα την ίδια περίοδο (525 π.Χ.), λίγο μετά την ίδρυσή της. Στον εμπροσθότυπο εμφανίζεται ένας λέων να καταβροχθίζει τη λεία του και στον οπισθότυπο ένα έγκοιλο τετράγωνο. Ο τύπος προέρχεται καθαρά από την Μικρά Ασία, όπως και ο σταθμητικός κανόνας, ο οποίος όμως σύντομα προσαρμόζεται σε αυτόν των αχαϊκών πόλεων (8 γρ.). **[βλ. Greco, 118, εικ. 12] (εικ. 773)**. Σ’αυτή τη φάση, υιοθετείται και ένας νέος τύπος νομίσματος, με τοπική μόνον σημασία: στον εμπροσθότυπο εμφανίζεται ένας λέων, και στον οπισθότυπο η νύμφη Υέλη **(εικ. 774)**.

Ο Τάραντας, η σημαντικότερη πόλη της Κάτω Ιταλίας στον 5ο αι., άργησε να κόψει νόμισμα. Η πρώιμη σειρά αποτελείται από έγκοιλα νομίσματα, με ένα νέο να κρατά λύρα και άνθος, τον Ιάκυνθο των Αμυκλών, ή κατά μία άλλη άποψη, τον Έρωτα[[1]](#footnote-1).**(εικ. 775)** Σύντομα, ο τύπος αντικαθίσταται από τον νέο που ιππεύει δελφίνι, ο οποίος θα παραμείνει το σύμβολο της πόλης για πολύ μεγάλο χρονικό διάστημα **(εικ. 776-777)**. Αναγνωρίζεται είτε ο οικιστής Φάλανθος, είτε ο Τάρας, ο γιός του Ποσειδώνα και μυθικός ιδρυτής της πόλης. Στην αρχή ο οπισθότυπος είναι έγκοιλος, σύντομα όμως αντικαθίσταται από κανονικό ανάγλυφο τύπο: ιππόκαμπο, τροχό, γυναικεία κεφαλή, και άλλους τύπους (καθιστή μορφή οικιστή, ιππόκαμπος και γυναικεία κεφαλή) . Οι τύποι αυτοί κυριαρχούν ως το 430 π.Χ. περίπου. Ο ιππόκαμπος είναι το σύμβολο του ήρωα Τάραντα, ενώ η γυναικεία κεφαλή ταυτίζεται από ορισμένους μελετητές με την μητέρα του. Ο «οικιστής» είναι μάλλον ο ίδιος ο Τάρας και κρατά συνήθως κάνθαρο απ’όπου κάνει σπονδή.

Η Κύμη κόβει νόμισμα επί Αριστόδημου, γύρω στο 510-500 π.Χ. Υπάρχει ένα μοναδικό δείγμα: στον εμπροσθότυπο εμφανίζεται η λεοντή ανάμεσα σε δύο κεφαλές αγριόχοιρων και στον οπισθότυπο ένα κοχύλι με την επιγραφή ΚΥΜΕ **(εικ. 778)**. Το βάρος είναι 5.42 γρ., δηλαδή μία δραχμή, στον σταθμητικό κανόνα της μητρόπολης Χαλκίδας (που τον είχε όμως πλέον εγκαταλείψει) και των άλλων χαλκιδικών αποικιών στη Σικελία. Η κανονική σειρά της πόλης έχει στον εμπροσθότυπο μια γυναικεία κεφαλή, που πρέπει να είναι η νύμφη Κύμη **(εικ. 779)**. Το νόμισμα αυτό δείχνει την επιρροή της σικελικής Αρέθουσας, και θα πρέπει να τοποθετηθεί χρονολογικά στην περίοδο μετά το 474 π.Χ., όταν Κύμη και Συρακούσες κατανίκησαν τους Ετρούσκους στην περίφημη ναυμαχία της Κύμης. **[βλ. Greco, 269, εικ. 9]**

**6.2. Η Κλασική περίοδος στην Κάτω Ιταλία (5ος-4ος αι.)**

Μετά το 440 π.Χ., υπάρχουν σημαντικές αλλαγές στην νομισματοκοπεία της περιοχής, που αντανακλούν και τις πολιτικές αλλαγές. Στο Μεταπόντιον, ο τύπος του έγκοιλου νομίσματος αντικαθίσταται από διάφορες μεταβατικές σειρές, μία από τις οποίες έχει στον οπισθότυπο ανάγλυφο στάχυ, όπως και στον εμπροσθότυπο. Σε άλλες μεταβατικές σειρές συναντά κανείς τον Αχελώο που σπένδει και την επιγραφή ΑΕΘΛΟΝ ΑΨΕΛΟΙΟ, τον Απόλλωνα και τον Ηρακλή. Στις μικρότερες υποδιαιρέσεις, οβολούς και τριοβόλους, υπάρχουν επίσης μεταβατικές σειρές : από τον τύπο με τον έγκοιλη κεφαλή ταύρου περνάμε σε διάφορους τύπους (κεφαλή μουλαριού, κεφαλή ταύρου σε ανάφλυφο, τροχός κλπ.), με μικρή διάρκεια ζωής. Μετά το 430 π.Χ., το εργαστήριο του Μεταποντίου, υιοθετεί μια σειρά από κεφαλές για τον οπισθότυπο των στατήρων (Απόλλων, Ζεύς, Δήμητρα, Περσεφόνη) **(εικ. 780)**. Στο πρώτο μισό του 4ο αι., οι τύποι είναι οι ίδιοι, με την κεφαλή να παρουσιάζεται περιστασιακά σε όψη ¾. Στο δεύτερο μισό του 4ου, υπάρχουν πιο σταθεροί τύποι στον οπισθότυπο των διστατήρων: κεφαλή Αθηνάς, Δήμητρας, Ηρακλή, Δία Ελευθέριου **(εικ. 781)** και κυρίως του γενειοφόρου ήρωα Λευκίππου **(εικ. 782)**, μυθικού οικιστή της πόλης, που φορά κορινθιακό κράνος, διακοσμημένο με Σκύλλα σε αργυρά, αλλά και σε χρυσά νομίσματα **(εικ. 783)**.

Στον Κρότωνα, εγκαταλείπεται το έγκοιλο νόμισμα και στον οπισθότυπο απαντούν το κορινθιακό κράνος ή ο αετός εν πτήσει, ή ακόμη και ο τρίποδας σε ανάγλυφο, που όμως έχει περιορισμένη διάρκεια. Στο τέλος του 5ου αι., υιοθετείται ένας νέος τύπος, με τον Ηρακλή να κάθεται σ’ένα βράχο μπροστά σ’ένα βωμό και να κρατά το ρόπαλο και ένα κλαδί δάφνης στον εμπροσθότυπο (επιγραφή «Οικιστάς»), και στον οπισθότυπο είτε τον τρίποδα μόνο του , είτε συνοδευόμενο με τον Απόλλωνα να τοξεύει τον Πύθωνα **[βλ. Greco, 316, εικ. 46] (εικ. 784)**. Μια δεύτερη κοπή προαναγγέλει τους τύπους του 4ου αι., με τον τρίποδα στον οπισθότυπο πλέον και έναν αετό να στέκει πάνω σ’έναν ιωνικό κίονα στον εμπροσθότυπο **(εικ. 785)**. Στις μικρότερες υποδιαιρέσεις, οι Κροτωνιάτες συνήθιζαν να δανείζονται τους τύπους από ξένα εργαστήρια (Πήγασος Κορίνθου, χταπόδι Συρακουσών, κουκουβάγια Αθήνας, λαγός Μεσσήνης, κάβουρας Ακράγαντα, τροχός Τάραντα και κόκκορας Ιμέρας). Στον 4ο αι., υπάρχουν μια σειρά ασήμαντων κοπών με διάφορους τύπους (Ηρακλής που στραγγαλίζει δύο φίδια **(εικ. 786)**, κεφαλή Ήρας, κεφαλή Απόλλωνα με τρίποδα στον οπισθότυπο, κλπ.)

Στην Καυλονία κόβεται νόμισμα μέχρι την καταστροφή της πόλης από τον Διονύσιο τον 1ο το 389 π.Χ. Ο εμπροσθότυπος παραμένει η μορφή του Απόλλωνα, αλλά στον οπισθότυπο το ελάφι σιγά σιγά αντικαθίσταται από άλλους τύπους, ενώ γίνεται ευρύτατη χρήση συμβόλων στο έξεργον **(εικ. 786)**. Η πόλη έκοβε και χάλκινο νόμισμα, αν και σε πολύ μικρή κλίμακα (εμπροσθότυπος: νεανική ανδρική κεφαλή, οπισθότυπος: ελάφι).

Στον Τάραντα οι ρυθμοί του 5ου αιώνα παρουσιάζουν αστάθεια. Σε κοπές του 480 π.Χ., εμφανίζεται ο Διόνυσος ή ο Τάρας με κάνθαρο **(εικ. 787)**, ενώ γύρω στο 440 έχουμε μία καθιστή μορφή **(εικ. 788)**. Την ίδια περίπου περίοδο, ο οικιστής με το δελφίνι εμφανίζονται στον εμπροσθότυπο και μια γυναικεία κεφαλή στον οπισθότυπο **(εικ. 789)**. Γύρω στο 425 π.Χ. καθιερώνεται ο νέος τύπος νομίσματος που θα κυριαρχήσει στον 4ο αι.: στον εμπροσθότυπο διατηρείται ο οικιστής που ιππεύει δελφίνι, αλλά στον οπισθότυπο εμφανίζεται τώρα ένας ιππέας **(εικ. 790)**. Σύντομα θα αντιστραφεί η σχέση, με τον ιππέα στον εμπροσθότυπο. Στην αρχή ο ιππέας είναι γυμνός και κρατά μαστίγιο, ή στεφανώνει το άλογο **(εικ. 791)**, αργότερα όμως κρατά ασπίδα ή φορά κράνος, δείχνοντας το πέρασμα από το αγωνιστικό στο στρατιωτικό περιεχόμενο του συμβολισμού **(εικ. 792)**. Η επιγραφή ΤΑΡΑΝΤΙΝΩΝ στα νομίσματα του «οικιστή» αντικαθίσταται τώρα από το συντομότερο ΤΑΡΑΣ. Αυτή η μορφή νομίσματος θα διατηρηθεί καθόλο τον 4ο αι., ενώ αναγνωρίζονται τέσσερις μεγάλες περίοδοι, ανάλογα με την ιστορία της πόλης: η πρώτη περίοδος εκτείνεται από το 380-345 π.Χ. και ταυτίζεται με την αρχή του φιλοσόφου Αρχύτα, η δεύτερη από το 344-334 (Αρχίδαμος και πρώτος Λευκανικός πόλεμος), η τρίτη από το 334-302 (από τον Αλέξανδρο Μολοσσό ως τον Κλεώνυμο) και η τέταρτη από το 302-281 (από τον Κλεώνυμο στον Πύρρο). Η έλευση του Πύρρου θα οδηγήσει στην υιοθέτηση ενός νέου σταθμητικού κανόνα. Η ποικιλία στην απόδοση του ιππέα είναι μεγάλη: σε ορισμένες κοπές εμφανίζεται ένας ιπποκόμος, σε άλλες το άλογο είναι ο φτερωτός Πήγασος. Τέλος, ο ιππέας αντικαθίσταται από τους δίδυμους Διόσκουρους, την περίοδο του σπαρτιάτη Κλεωνύμου **(εικ. 793)**. Η πόλη, για να πληρώσει τους μισθοφόρους της, αναγκάζεται να κόψει και χρυσό νόμισμα, στατήρα: στον εμπροσθότυπο εμφανίζεται μια γυναικεία κεφαλή με πέπλο (Ήρα, Αφροδίτη ή Δήμητρα) **(εικ. 794)**. Στον οπισθότυπο ο νεαρός Τάρας ικετεύει τον πατέρα του Ποσειδώνα, ένα πολιτικό σύμβολο που μαρτυρά την προσδοκία βοήθειας στον Τάραντα από την Πελοπόννησο, και ιδιαίτερα την μητρόπολη Σπάρτη. Μετά το 334, η πόλη κόβει χρυσούς και αργυρούς στατήρες στο όνομα του Αλέξανδρου των Μολοσσών, με τον αετό του Δία της Δωδώνης στον εμπροσθότυπο και τον κεραυνό στον οπισθότυπο. Το νόμισμα αυτό θα πρέπει να εκδίδονταν από μια σειρά πόλεων στις οποίες κυριάρχησε ο Αλέξανδρος (Τάρας, Κρότων, Λοκροί, Μεταπόντιον). Το σταθμητικό σύστημα είναι πλέον το αττικό.

Η ίδρυση των Θουρίων το 444/443 π.Χ., και η συνακόλουθη έκδοση νομίσματος σε τύπους νέους για την περιοχή, αποτελεί ένα σημαντικό γεγονός στην νομισματική ιστορία της περιοχής. Ο τύπος είναι ο ίδιος με αυτόν της Σύβαρης που επανιδρύθηκε με τη βοήθεια των Αθηναίων το 446 π.Χ.: κεφαλή Αθηνάς που φορά αττικό κράνος στον εμπροσθότυπο και ταύρος που βόσκει στον οπισθότυπο (σύμφωνα με το παλαιότερο πρότυπο της Ποσειδωνίας). Η επιγραφή ΣΥΒΑΡΙ αντικαθίσταται από το νέο εθνικό, ΘΟΥΡΙΩΝ. **[βλ. Greco, 270, εικ. 10]**. Το κράνος της Αθηνάς, στην αρχή της σειράς είναι στεφανωμένο με κλαδί ελιάς, αργότερα όμως (περί το 400 π.Χ.) αντικαθίσταται από ένα περίτεχνο κράνος διακοσμημένο με τη μορφή της Σκύλλας **(εικ. 795)**. Σημαντικό στοιχείο της νομισματικοποίας της πόλης είναι η κοπή διστατήρων στους τύπους του στατήρα, κάτι που φανερώνει μεγάλο πλούτο σε ασήμι. Το γεγονός επιβεβαιώνει και η πολύ μεγάλη κυκλοφορία του νομίσματος των Θουρίων στην Κάτω Ιταλία στα τέλη του 5ου και κατά τον 4ο αι. Οι τύποι δεν παραλλάσσουν σημαντικά κατά τον 4ο αι.

To 433 π.Χ., οι Θούριοι και ο Τάρας ιδρύουν από κοινού την Ηράκλεια, που σύντομα κόβει νόμισμα, διοβόλους με τη μορφή του Ηρακλή στον εμπροσθότυπο και τον λέοντα της Νεμέας με το αρχικό του εθνικού ΗΕ στον οπισθότυπο. Οι πρώτοι στατήρες παρουσιάζουν την κεφαλή της Αθηνάς χωρίς κράνος αλλά με αιγίδα στον εμπροσθότυπο και τον Ηρακλή καθιστό σε βράχο στον οπισθότυπο, σύντομα όμως επικρατεί ένας νέος τύπος: κεφαλή της Αθηνάς με κράνος στον εμπροσθότυπο και Ηρακλής που παλεύει με τον λέοντα της Νεμέας στον οπισθότυπο. Το κράνος της Αθηνάς διακοσμείται με ιππόκαμπο ή γρύπα, σύντομα όμως αντιγράφει τον τύπο των Θουρίων με τη Σκύλλα **[βλ. Greco, 273, εικ. 12] (εικ. 796)**. Οι ίδιοι τύποι επικρατούν και στις μικρότερες υποδιαιρέσεις. Μετά τα μέσα του 4ου αι., υπάρχουν αλλαγές στην εικονογραφία: τώρα ο Ηρακλής στέκει θριαμβευτής μετά τη νίκη, με η λεοντή δίπλα του, ενώ και το κράνος της Αθηνάς αλλάζει στο πιο παραδοσιακό κορινθιακό, στον τύπο των «Πηγάσων» της Κορίνθου **(εικ. 797)**.

Στην Καμπανία και τη βόρεια Λευκανία, η Ποσειδωνία και η Κύμη έπεσαν στα χέρια των Σαμνιτών γύρω στο 420 π.Χ., και σύντομα έπαψαν να παράγουν νόμισμα. Στην Ποσειδωνία συνεχίζεται ο αρχαϊκός τύπος, με τον Ποσειδώνα στον εμπροσθότυπο και τον ταύρο στον οπισθότυπο **(εικ 798-799)**. Το αλφάβητο των επιγραφών είναι τώρα το ιωνικό. Το εργαστήριο συνέχισε να παράγει νομίσματα μέχρι περίπου το 400 π.Χ., ενώ από το 430 και εξής υπάρχει και παραγωγή χάλκινων. Στην Κύμη, ο εμπροσθότυπος παραμένει η γυναικεία κεφαλή **(εικ. 800)**, στον οπισθότυπο όμως εμφανίζονται διάφορα σύμβολα (Σκύλλα, ιππόκαμπος, τέσσερα δελφίνια γύρω από ένα κοχύλι), με κυριότερο το στάχυ, που προφανώς οφείλεται στην επιρροή των αυτοχθόνων που κατέλαβαν την πόλη στα 421 π.Χ. Στα τέλη του 5ου αι., η πόλη αντιγράφει την κεφαλή της Αθηνάς των Θουρίων στον εμπροσθότυπο, ενώ σύντομα η παραγωγή σταματά.

Το 470 ιδρύεται η Νεάπολις, αποικία Κυμαίων, αλλά και Αθηναίων και Πιθηκουσσαίων. Οι πρώτες κοπές εμφανίζουν χαρακτηριστικά τοπικούς τύπους: στον εμπροσθότυπο εμφανίζεται η κεφαλή της σειρήνας Παρθενόπης, τοπικής θεότητας με ιδιαίτερη σημασία, που αντιγράφει την κεφαλή της Αρέθουσας σε νομίσματα Συρακουσών του 460 π.Χ. περίπου, ενώ στον οπισθότυπο εμφανίζεται το εμπρόσθιο τμήμα ενός ανδροκέφαλου ποτάμιου θεού, του Αχελώου, πατέρα των Σειρήνων **(εικ. 801)**. Περί το 440 π.Χ., εμφανίζεται η κεφαλή της Αθηνάς στον εμπροσθότυπο, ενώ μετά το 421 π.Χ., όταν στην πόλη καταφθάνουν Κυμαίοι φυγάδες, ο εμπροσθότυπος αντιγράφει τη γυναικεία κεφαλή της Κύμης **[βλ. Greco, 269, εικ. 9]**. Για σύντομο χρονικό διάστημα, και η Νεάπολις υιοθετεί την κεφαλή της Αθηνάς των Θουρίων. Στον 4ο αι., τα νομίσματά της επηρεάζουν τις καμπανικές πόλεις που κόβουν νόμισμα με ελληνικές επιγραφές (Νόλα, Ύρια, Αλλίφαι κλπ.). Μετά τα μέσα του 4ου αι., η Νεάπολις υιοθετεί ελαφρώς παραλλαγμένους τύπους, που θα επικρατήσουν ως το τέλος της δραστηριότητας του εργαστηρίου: κεφαλή της Παρθενόπης στον εμπροσθότυπο, σε σχήμα καθαρά εμπνευσμένο από τις Συρακούσες, και Νίκη που στεφανώνει τον Αχελώο στον οπισθότυπο **(εικ. 802)**. Η πόλη συνεχίζει να κόβει νόμισμα και μετά το 327 π.Χ., όταν η Ρώμη επιβεβαίωσε την πρωτοκαθεδρία της στην Καμπανία.

Η επίδραση των Θουρίων εμφανίζεται και στην Ελέα. Από το 430 π.Χ. και μετά, η κεφαλή της Αθηνάς με κράνος στεφανωμένο από κλαδί ελιάς αντικαθιστά την κεφαλή της νύμφης Υέλης **(εικ. 803)**. Ο λέων του οπισθότυπου αντικαθίσταται από το σύμπλεγμα ενός λέοντα που κατασπαράσσει ένα ελάφι (απομεινάρι της πρωϊμότατης περιόδου της νομισματοκοποίας της πόλης), αν και κατά τον 4ο αι., το παλιό σύμβολο επανέρχεται **(εικ. 804)**. Η πόλη κόβει και δραχμές, με την κεφαλή της Υέλης στον εμπροσθότυπο και μια κουκουβάγια στον οπισθότυπο. Στον 3ο αι., το παλιό θέμα του λιονταριού με το ελάφι θα επικρατήσει εκ νέου. Η πόλη είναι σε γενικές γραμμές η πιο έντονα δραστηριοποιημένη στην Κεντρική Ιταλία στον τομέα της νομισματοκοπείας, παρά την μικρή πολιτική της δύναμη **(εικ. 805)**.

Η Τερίνα, αποικία του Κρότωνα, κόβει νόμισμα πρις τον 450 π.Χ. Ο εμπροσθότυπος καταλαμβάνεται από γυναικεία κεφαλή (νύμφη Τερίνα) και ο οπισθότυπος από Νύμφη, αρχικά άπτερη, κατόπιν φτερωτή **(εικ. 806)**. Στο δεύτερο μισό του 5ου και κατά τον 4ο αι., το εργαστήριο παράγει μια μεγάλη σειρά νομισμάτων: στον εμπροσθότυπο υπάρχει μικρή διαφοροποίηση, αλλά ο οπισθότυπος εμφανίζει την Νίκη σε διάφορες στάσεις και με διάφορα paraphernalia. Στον 4ο αι. το εργαστήριο συνεχίζει τη δραστηριότητά του, με την κεφαλή της νύμφης Τερίνας να εμπνέεται από συρακούσια πρότυπα. Η μορφή της Νίκης σταθεροποιείται πλέον: η θεά κάθεται σε λίθινη στήλη και κρατά πτηνό. Το 353 π.Χ. η πόλη καταλήφθηκε από τους Βρεττίους, και σύντομα το εργαστήριο έπαψε να κόβει νόμισμα.

Οι Λοκροί είναι η μοναδική σημαντική πόλη που κόβει νόμισμα πολύ αργά, μόλις στον 4ο αι., και μάλιστα σε σχετικά μικρή κλίμακα για τη σημασία της πόλης. **[βλ. Greco, 316, εικ. 47]**. Οι στατήρες της παρουσιάζουν στον εμπροσθότυπο το στεφανωμένο κεφάλι του Δία και στον οπισθότυπο μια γυναικεία μορφή να κάθεται σε ένα βωμό, συνοδευόμενη από την επιγραφή ΕΙΡΗΝΗ και το εθνικό ΛΟΚΡΩΝ **(εικ. 807)**. Στις αρχές του 3ου αιώνα, οι Λοκροί, όπως και άλλες πόλεις, υιοθετούν τα κορινθιακά σύμβολα (Αθηνά και Πήγασος) **[Εικ. 808]**. H πόλη κόβει αργότερα νόμισμα επί Πύρρου (278-276) με την κεφαλή του Δωδωναίου Διός και τον αετό.

**6.3. Η αρχαϊκή περίοδος στην Σικελία μέχρι το τέλος των τυραννιών**

Τα σικελικά νομίσματα είναι μοναδικά για την υψηλή ποιότητα της τέχνης τους, τον πλούτο των στοιχείων της χλωρίδας και της πανίδας που εμφανίζουν και την ποικιλία των στοιχείων σχετικά με τις λατρείες τόσο των μελών του δωδεκάθεου, όσο και των κατώτερων θεοτήτων (πηγών, ποταμών, νυμφών κλπ.). Πολλά από τα σύμβολα που χρησιμοποιούνται είναι λαλούντα, δηλωτικά δηλαδή του ονόματος της πόλης, μέσα από έξυπνους συμβολισμούς ή απλούς γλωσσικούς παραλληλισμούς και συνηχήσεις, ενώ στο ιδεολογικό επίπεδο, εκφράζουν την εικόνα που οι αρχές της πόλης είχαν για την πόλη, αλλά και για το μήνυμα το οποίο επιθυμούσαν να περάσουν στους άλλους Έλληνες της Σικελίας.

Οι πρώτες πόλεις που έκοψαν αργυρό νόμισμα στην Σικελία είναι η Νάξος και η Ζάγκλη στο βορειο-ανατολικό τμήμα της νήσου, η Ιμέρα στο βόρειο τμήμα, και ο Σελινούς στο δυτικό άκρο. Οι τρεις πρώτες είναι χαλκιδικές αποικίες και ακολουθούν τον ίδιο σταθμητικό κανόνα, με την μονάδα να έχει βάρος 5.7 γρ. περίπου.

Ο σκοπός των πρώτων κοπών ήταν προφανώς εμπορικός: η Νάξος και η Ζάγκλη ήλεγχαν το εμπόριο προς την Ανατ. Σικελία και την Τυρρηνική θάλασσα, ενώ η Ιμέρα και ο Σελινούς είχαν προνομιακές σχέσεις με την δυτική, καρχηδονιακή Σικελία. Η απόφαση να κόψουν νόμισμα μαρτυρά κατ’αρχήν ότι κατείχαν μεγάλες ποσότητες αργύρου, και κατά δεύτερον ότι η πόλη ενδιαφέρονταν να δει το ασήμι να επιστρέφει στις αγορές της υπό τη μορφή νομίσματος.

Πρωϊμότερο είναι το εργαστήριο της Νάξου, που κόβει δραχμές με τύπους εμπνευσμένους από τη λατρεία του Διονύσου: τα νομίσματα της περιόδου (530-510) εμφανίζουν στη μία όψη την κεφαλή του γενειοφόρου Διονύσου, στεφανωμένου με κισσό και στον οπισθότυπο ένα τσαμπί σταφύλι με την επιγραφή ΝΑΞΙΩΝ **(εικ. 809)**. Αποτελεί ένα από τα ελάχιστα νομίσματα όπου ο οπισθότυπος δεν είναι έγκοιλο τετράγωνο. Σημείο αναφοράς είναι η νομισματοκοπεία της Νάξου στο Αιγαίο, η οποία φαίνεται πώς διατηρούσε ισχυρούς δεσμούς με την μεικτή (κυκλαδική και χαλκιδική) αποικία, και κατά την ύστερη αρχαϊκή περίοδο **(εικ. 810-811)**. Το νόμισμα αυτό δεν θα πρέπει να συνεχίστηκε μετά το 490 π.Χ., όταν η πόλη καταλήφθηκε από τον Ιπποκράτη της Γέλας, ίσως δε να είχε πάψει να παράγεται ήδη πριν από αυτή την ημερομηνία, καθώς είναι γνωστές ελάχιστες σφραγίδες.

Στην Ζάγκλη **(εικ. 812-813)**, ο τύπος είναι τοπικού ενδιαφέροντος: στον εμπροσθότυπο εμφανίζεται ένα δελφίνι να εισέρχεται στο λιμάνι της Ζάγκλης, σε σχήμα δρεπανιού (ζάγκλον σήμαινε δρεπάνι στην σικελική γλώσσα). Σε μερικές σφραγίδες, απεικονίζονται κτίρια επάνω στον λιμενοβραχίονα. Ο οπισθότυπος είναι ένα γεωμετρικό κόσμημα εγγεγραμμένο σε έγκοιλο τετράγωνο. Σε κάποια στιγμή, για σύντομο χρονικό διάστημα, αντικαταστάθηκε από μια έντυπη αναπαράσταση του θέματος του εμπροσθότυπου, όπως συμβαίνει στην περίπτωση της Ποσειδωνίας στην Λευκανία. Το 494 π.Χ., με την παρότρυνση του Αναξίλα του Ρηγίου, Σάμιοι εξόριστοι κατέλαβαν την πόλη και τότε μάλλον θα σταμάτησε η παραγωγή, της οποίας οι απαρχές τοποθετούνται υποθετικά γύρω στο 525 π.Χ.

Το σύμβολο της Ιμέρας ήταν ένα λαλούν σύμβολο: ο κόκκορας που αναγγέλει την «ημέρα». Ο οπισθότυπος παρουσιάζει ένα σταυρό του «Αγίου Αντωνίου» μέσα σε έγκοιλο τετράγωνο **(εικ. 814)**. Αποτελεί το σημαντικότερο νόμισμα από άποψη κυκλοφορίας: μελέτες έχουν δείξει ότι από το 550 ως το 500 π.Χ., η πόλη χρησιμοποίησε τουλάχιστον 122 διαφορετικές μήτρες για τον εμπροσθότυπο, κάτι που μαρτυρά ευρύτατη κυκλοφορία και ανάγκη συνεχούς ανανέωσης των καταπονημένων πρωτοτύπων. Στην περίοδο γύρω στο 500 π.Χ., ο οπισθότυπος παρουσιάζει μία κότα μέσα σε τετράγωνο **(εικ. 815)**. Η κυκλοφορία του νομίσματος τερματίστηκε γύρω στο 484 π.Χ., όταν η πόλη καταλήφθηκε από τον Θήρωνα του Ακράγαντα και στον οπισθότυπο εμφανίστηκε ο κάβουρας και άλλαξε ο σταθμητικός κανόνας.

Ο Σελινούντας είχε επίσης ένα λαλούν σύμβολο ως έμβλημα, το φύλλο του σέλινου στον εμπροσθότυπο και ένα έγκοιλο τετράγωνο στον οπισθότυπο **(εικ. 816)**. Αργότερα, στον οπισθότυπο παρουσιάστηκε ένα φύλλο σέλινου μέσα στο έγκοιλο τετράγωνο, και τα τέσσερα πρώτα γράμματα του ονόματος της πόλης εμφανίστηκαν στις γωνίες του τετραγώνου **(εικ. 817)**. Ο Σελινούς ακολουθούσε ένα διαφορετικό σταθμητικό κανόνα, και προφανώς δεν συμμετείχε στη ζώνη ανταλλαγών των τριών χαλκιδικών πόλεων. Το βάρος ήταν γύρω στα 9 γρ., όπως στην Κόρινθο, και το κυριότερο νόμισμα ήταν το δίδραχμο. Το νόμισμα αυτό μάλλον έπαψε να κυκλοφορεί λίγο μετά το 480 π.Χ., συνέπεια της ήττας που υπέστησαν οι σύμμαχοι των Σελινουντίων, Καρχηδόνιοι, στη μάχη της Ιμέρας.

Από τα τέλη του 6ου αι., οι υπόλοιπες πόλεις της Σικελίας άρχισαν να κόβουν νόμισμα, πιθανόν λόγω της διαθεσιμότητας των αθηναϊκών νομισμάτων στη Δύση, όπως μαρτυρούν ευρήματα θησαυρών. Το αττικό ασήμι του Λαυρίου ήταν μάλλον η πηγή του σικελικού ασημιού που χρησιμοποιήθηκε για την κοπή νομίσματος σε σταθμητικό κανόνα αττικό: κόβονται τετράδραχμα βάρους 17.6 γρ. και δίδραχμα βάρους 8.8. γρ., μαζί με μικρότερες αξίες. Δευτερευόντως, νομίσματα από την Χαλκιδική στον ίδιο σταθμητικό κανόνα, μαρτυρούν την παρουσία νομισμάτων τα οποία χρησιμοποιούσαν τα μεταλλεία του Παγγαίου.

Ο Ακράγας **(εικ. 818-819)** είναι ένα σχετικά πρώιμο (510 π.Χ. περίπου) και ενδιαφέρον εικονογραφικά εργαστήριο: στον εμπροσθότυπο παρουσιάζεται ο αετός του Δία, και στον οπισθότυπο ένας κάβουρας («καρκίνος»), επίσης ένα λαλούν σύμβολο. Το μεγαλύτερο νόμισμα ήταν στον κανόνα του αττικού διδράχμου (8.8 γρ.). Ο τύπος του νομίσματος αυτού επικράτησε και στην Ιμέρα, την σύντομη περίοδο της κυριαρχίας του Ακράγαντα στην πόλη (483 π.Χ.). Ο εμπροσθότυπος έχει τον κόκκορα, έμβλημα της πόλης ήδη από την αρχαϊκή περίοδο, και ο οπισθότυπος τον κάβουρα του Ακράγαντα **(εικ. 820)**, ο οποίος συμβολίζει τον ομώνυμο ποταμό πάνω στον οποίο βρίσκονταν η πόλη. Στις λίγες περιπτώσεις που ο οπισθότυπος αλλάζει ως το τέλος της ζωής της πόλης το 406 π.Χ., αντικαθίσταται από την κεφαλή του ποτάμιου θεού. Η συγκεκριμένη κοπή πρέπει να διατρηρήθηκε ως το 471, εποχή κατά την οποία έπεσε η τυραννία των Εμμενιδών.

Στις Συρακούσες, το σπουδαιότερο εργαστήριο της Σικελίας, νόμισμα κόβεται στα τέλη του 6ου αι. Ανάλογα με την αξία του νομίσματος, καθορίζεται και η εικονογραφία: το δίδραχμο παρουσιάζει στον εμπροσθότυπο έναν ιππέα που οδηγεί ένα δεύτερο άλογο **(εικ. 821α)**, ενώ το τετράδραχμο παρουσιάζει έναν ηνίοχο να οδηγεί τέθριππο: κάθε άλογο συμβολίζει μία δραχμή λοιπόν **(εικ. 823)**. Στον οπισθότυπο υπάρχει έγκοιλο τετράγωνο. Σε δεύτερη φάση όμως, στο κέντρο του τετραγώνου παρουσιάζεται ένας κύκλος μέσα στον οποίο εγγράφεται μια γυναικεία κεφαλή **(εικ 821β)**, αναμφισβήτητα της νύμφης Αρέθουσας, που απαντά στα υστερότερα νομίσματα **(εικ. 822)**. Αναμφισβήτητα, η παρουσία τετραδράχμων συνδέεται με την ανάγκη πληρωμών, πιθανότατα μισθοφόρων, τους οποίους χρησιμοποιούσαν σε μεγάλους αριθμούς οι τύραννοι της πόλης. Πάντως, το νέο νόμισμα ήταν τόσο ισχυρό και είχε τόσο μεγάλη επιρροή, ώστε το τετράδραχμο θα γίνει στον 5ο αι. η κυριότερη αξία στην σικελική νομισματοκοποία. Το νόμισμα αυτό θα πρέπει να διήρκησε ως το 490 π.Χ. περίπου, όταν εκδιώχθηκε η αριστοκρατική παράταξη από την εξουσία.

Η δεύτερη φάση της αρχαϊκής νομισματοκοπείας της πόλης φέρνει την αντικατάσταση του οπισθοτύπου με το έγκοιλο τετράγωνο, με την γυναικεία κεφαλή πλαισιωμένη από δελφίνια, και την επιγραφή ΣΥΡΑΚΟΣΙΩΝ **(εικ. 822)**. Στον εμπροσθότυπο, στο τέθριππο προστίθεται η μορφή μιας Νίκης που στεφανώνει τα άλογα. Στη συνέχεια, ο τύπος αυτός θα αναπτυχθεί και θα κυκλοφορήσει ευρύτατα, ενώ θα υιοθετηθεί και από τις σικελο-καρχηδονιακές πόλεις. Ως το 480 π.Χ., το νόμισμα αυτό είναι σχετικά σπάνιο, αφού ο Γέλων δεν είχε μεγάλες πηγές ασημιού στη διάθεσή του, μετά τη νίκη της Ιμέρας όμως κατακλύζει στην κυριολεξία τις σικελικές αγορές.

Διάφορα χρονολογικά προβλήματα συνδέονται με την χρονολόγηση της τελευταίας φάσης της αρχαϊκής περιόδου. Ο Διόδωρος ο Σικελιώτης αναφέρει ότι ο Γέλων έκοψε προς τιμήν της συζύγου του Δαμαρήτης ένα νόμισμα βάρους 50 λιτρών, δηλαδή περίπου 10 αττικών δραχμών (44 γρ.) **(εικ. 825)**. Το νόμισμα αυτό παραδοσιακά χρονολογείται στο 480-479 π.Χ., όμως πρόσφατες έρευνες αμφισβητούν αυτή τη χρονολόγηση και κατεβάζουν τη χρονολογία ως και 15 χρόνια, κάτι που επηρεάζει τη χρονολόγηση όλων των κοπών των σικελικών κρατών. Στον εμπροσθότυπο εμφανίζεται η Αρεθούσα και ένας λέοντας που τρέχει, ενώ στον οπισθότυπο η Αρέθουσα με ένα στεφάνι ελιάς.

Στη Γέλα κυριαρχεί αρχικά το δίδραχμο: στον εμπροσθότυπο παρουσιάζεται ένας ασυνήθιστος τύπος, ένας γυμνός ιππέας με δόρυ σε επίθεση, και στον οπισθότυπο η προτομή ενός ανδροκέφαλου ταύρου, σύμβολο του ποτάμιου θεού Γέλα, που δίνει το όνομά του στην πόλη **(εικ. 826)**. Ο εμπροσθότυπος θεωρείται έμμεση αναφορά στον Ιπποκράτη, τον τύραννο που πρώτος έκοψε νόμισμα στην Γέλα στις αρχές του 5ου αι. Μετά το θάνατο του Γέλωνα και την ανάδειξη του αδελφού του Πολύζαλου ως τυράννου, θα υιοθετηθεί νόμισμα στους τύπους των Συρακουσών: στον οπισθότυπο εμφανίζεται ο Γέλας, ενώ στον εμπροσθότυπο το τέθριππο με την Νίκη **(εικ. 827)**. Στους Λεοντίνους, ακολουθείται επίσης ο τύπος των Συρακουσών, με το τέθριππο να συνδυάζεται με μια προτομή λέοντα περιστοιχισμένου από 4 στάχυα, στον τύπο της Αρεθούσας περιστοιχισμένης από τα δελφίνια. Μία μάλιστα σφραγίδα με το τέθριππο έχει συνδυαστεί με σφραγίδες οπισθοτύπων και από τους Λεοντίνους και από τις Συρακούσες, μαρτυρώντας ότι πιθανόν το νόμισμα της πρώτης να κόβονταν στην δεύτερη. Δύο παραλλαγές δείχνουν την επιρροή του λεγόμενου Δημαρήτειου δεκαδράχμου. Στον εμπροσθότυπο έχουν το τέθριππο μ’ένα λέοντα. Στον οπισθότυπο την κεφαλή μιας γυναίκας περιστοιχισμένη από 4 στάχυα ή την κεφαλή του Απόλλωνα στεφανωμένου με δάφνη και περιστοιχισμένου από 4 κλαδιά του ίδιου φυτού, μαζί με λέοντα που τρέχει **(εικ. 828)**.

Η Ζάγκλη, στο σύντομο διάστημα που ελέγχονταν από τους εξόριστους Σαμίους (493-488 π.Χ.), έκοψε νόμισμα που απηχεί τύπους του Ανατ. Αιγαίου: στον εμπροσθότυπο του τετραδράχμου εμφανίζεται ο τύπος της σαμιακής λεοντής, ενώ στον οπισθότυπο εμφανίζεται η πλώρη μιας σαμιακής τριήρους, με ένα γράμμα (από το Α ως το Ζ), που μάλλον φανερώνει την χρονολογία **(εικ. 829)**. Μετά την κατάληψη της πόλης από τον Αναξίλα και την τοποθέτηση εκεί Μεσσηνίων εξορίστων, η πόλη κόβει νέο νόμισμα, ίδιο με αυτό του Ρηγίου: λεοντή στον εμπροσθότυπο και προτομή ταύρου στον οπισθότυπο, στο παλιό, χαλκιδικό σταθμητικό σύστημα.

Στα τέλη της αρχαϊκής περιόδου, ο Αναξίλας κόβει έναν νέο τύπο νομίσματος, που ήταν γνωστός στον Αριστοτέλη: στον εμπροσθότυπο απαντά ένα κάρο που το έσερναν μουλάρια (απήνη), μια υπενθύμιση των νικών του Αναξίλα στην Ολυμπία το 484 ή το 480 π.Χ. Στον οπισθότυπο εμφανίζεται ένας λαγός. Και το νόμισμα αυτό κόβεται και στις δύο πόλεις της επικράτειας του Αναξίλα, το Ρήγιον και την Μεσσήνη **(εικ. 830)**. Τώρα το σταθμητικό σύστημα είναι το συρακούσιο, με τετράδραχμα, δίδραχμα και δραχμές ως τις πιο συνηθισμένες υποδιαιρέσεις. Ο τύπος αυτός θα παραμείνει στην Μεσσήνη ως το τέλος του 5ου αι. **(εικ. 831)**, ενώ στο Ρήγιο, η πτώση της τυραννίας το 461 θα επιφέρει δραματικές αλλαγές στην νομισματοκοπεία.

**6.4. Το εργαστήριο των Συρακουσών στον 5ο και 4ο αι.**

Στις Συρακούσες, μετά την δυναστεία των Δεινομενιδών και την συστηματική έκδοση πολύ μεγάλων σειρών, συνεχίζεται η παραγωγή του τύπου της Αρέθουσας πλαισιωμένης με δελφίνια, ενώ στον εμπροσθότυπο, κάτω από το τέθριππο προστίθεται στο έξεργο ένα φίδι **(εικ. 832)**.

Η επανάσταση στην νομισματική χαρακτική, που έδωσε τις ωραιότερες απεικονίσεις της γυναικείας κεφαλής στην ελληνική τέχνη, συντελέστηκε στις Συρακούσες στις τελευταίες δύο δεκαετίες του 5ου αι. Κύριο χαρακτηριστικό είναι η παρουσία υπογραφών των χαρακτών, που παραπέμπει σε καλλιτέχνες με συνείδηση της σπουδαιότητας και της ποιότητας της δουλειάς τους. Καθώς τα νομίσματα της σειράς των χαρακτών που υπογράφουν τα έργα τους συναντάται σε θησαυρούς μαζί με τις σειρές των σικελικών πόλεων που καταστράφηκαν από τους Καρχηδονίους το 409-406 π.Χ., εικάζεται ότι θα πρέπει να είχαν εκδοθεί πριν τον πόλεμο.

Ο πρώτος χαράκτης που μας είναι γνωστός είναι ο Ευμένης. Τα τετράδραχμά του διαφέρουν σε σημαντικό βαθμό από τους προκατόχους τους, θεωρούνται μάλιστα ελαφρώς κατώτερα από αυτά **(εικ. 833)**. Εκείνος όμως που πραγματικά οδηγεί στην ριζική ανανέωση του εργαστηρίου των Συρακουσών είναι ο Ευαίνετος **(εικ. 834)**. Έχει υποστηριχθεί ότι δημιούργησε τύπους για την Καμάρινα και την Κατάνη, πριν στραφεί στις Συρακούσες. Σε μία έκδοση, υπογράφει τον οπισθότυπο ενός νομίσματος που ο εμπροσθότυπός του αποδίδεται στον Ευμένη **(εικ. 835)**. Παρουσιάζει στο έξεργο κάτω από το τέθριππο δύο δελφίνια, ενώ μια Νίκη στεφανώνει τον Ηνίοχο και κρατά ένα ορθογώνιο αντικείμενο όπου αναγράφεται το όνομα του χαράκτη. Οι τροχοί αποδίδονται σε προοπτική, ενώ τα άλογα παρουσιάζονται να τρέχουν, με τα μπροστινά πόδια σηκωμένα. Όταν ο Ευαίνετος υπογράφει στον εμπροσθότυπο, η υπογραφή του κρύβεται στην κόμη της Αρέθουσας, ή στην κοιλιά ενος από τα δελφίνια που την περιβάλλουν. Αντίθετα, ο Ευμένης βάζει την υπογραφή του σε περίοπτη θέση, κάποτε και στο έξεργο διάστημα κάτω από το τέθριππο.

Το εργαστήριο του Ευμένη και του Ευαίνετου χρησιμοποιούσε ως σύμβολο τα δύο δελφίνια στο έξεργο κάτω από το τέθριππο. Σε δεύτερη φάση, μόνον ο Ευαίνετος φαίνεται να εργάζεται στο εργαστήριο. Το επόμενο σημαντικό εργαστήριο, όπου απασχολήθηκε μια σειρά σπουδαίων χαρακτών, χρησιμοποιούσε ως σύμβολο το στάχυ. Ο πρώτος χαράκτης, ο Ευκλείδης, επέφερε δύο σημαντικές διαφοροποιήσεις: η γυναικεία μορφή τώρα μετατρέπεται σε Αθηνά, με την προσθήκη αττικού κράνους, πλούσια διακοσμημένου, ενώ στρέφεται σε μετωπική στάση ¾. Η μορφή αυτή θεωρείται ότι απηχεί, έστω και ελαφρά, την χρυσελεφάντινη Αθηνά του Φειδία, μια που το κράνος έχει και εδώ τρία λοφία **(εικ. 836)**.

Διάδοχος του Ευκλείδη ήταν ο σημαντικότερος ίσως χαράκτης, ο Κίμων. η Αρέθουσα των νομισμάτων του είναι η ωραιότερη κατ’ενώπιον μορφή της ελληνικής νομισματοκοπείας **(εικ. 837)**. Για πρώτη φορά αναφέρεται σε επιγραφή πάνω από την κεφαλή το όνομα της νύμφης, η οποία κατοικούσε σε πηγή στη Βόρεια Ελλάδα αλλά, κυνηγημένη από τον Αχελώο, βρήκε καταφύγιο στην Ορτυγία. Η επιγραφή του χαράκτη εμφανίζεται στο διάδημα της θεάς. Η κεφαλή στρέφει ελαφρά προς τα δεξιά, ενώ τα δελφίνια χάνονται πλέον μέσα στους πλούσιους βοστρύχους της νύμφης. Το τέθριππο στρέφεται πλέον προς τα αριστερά, και τα άλογα στρίβουν προς τον θεατή, σαν να βρίσκονται στη στροφή του ιπποδρόμου.

Ένα τρίτο εργαστήριο είναι αυτό του χαράκτη που υπέγραφε με την αρχή του ονόματός του, Ευθ… Σύμβολό του είναι η Σκύλλα στο έξεργο κάτω από το τέθριππο **(839)**. Ο κύριος χαράκτης του είναι ο Φρυγίλλος, που διατηρεί την σε κατατομή απόδοση της γυναικείας κεφαλής, που στεφανώνεται με στάχυα, δηλώνοντας ίσως ότι πρόκειται για την Δήμητρα ή την Κόρη. Ο ηνίοχος είναι πλέον ένας γυμνός, φτερωτός θεός, ο Έρωτας,

Ο Ευαίνετος και ο Κίμωνας υπογράφουν μια σειρά από δεκάδραχμα, τα οποία ακολουθούν τον τύπο του τετράδραχμου **(εικ. 838, 840)**. Το δεκάδραχμο, άλλοτε συνδεδεμένο με τη νίκη επί των Αθηναίων το 413 π.Χ., θεωρείται σήμερα ότι ανήκει στην πρώιμη φάση της αρχής του Διονύσιου του 1ου (405-367 π.Χ.). Πιθανόν να χρειάστηκε νομίσματα τόσο μεγάλης αξίας για να πληρώσει τους μισθοφόρους του. Στον οπισθότυπο εμφανίζονται σχεδόν πανομοιότυπα τέθριππα με Νίκη που στεφανώνει τα άλογα, ενώ στο έξεργο παρουσιάζονται διάφορα όπλα που επιγράφονται άθλα. Στον οπισθότυπο, οι δύο γυναικείες κεφαλές παρουσιάζουν αρκετές διαφορές: η Κιμώνεια φορά ένα χρυσό διάδημα **(εικ. 838)**, ενώ αυτή του Ευαίνετου έχει μια υπερβολικά πλούσια κόμη, διανθισμένη με θαλασσινά φυτά. Ο ττελευταίος τύπος θα γνωρίσει μεγάλη διάδοση ως και τον τρίτο αι., τόσο σε νομισματικές σειρές, όσο και ως μετάλλιο ασημένιων και πήλινων αγγείων **(εικ. 840)**.

Ο Διονύσιος ο 1ος, για τις ανάγκες των πληρωμών των μισθοφόρων του, αλλά και σε περιόδους οικονομικής κρίσης λόγω του πολέμου με τους Συρακουσίους έκοψε και χρυσό νόμισμα, στους τύπους του αργυρού, αλλά κυρίως εισήγαγε ένα μεγάλου βάρους (40 γρ.) χάλκινο νόμισμα, με τον τύπο της Αθηνάς που συναντά κανείς στους «Πηγάσους» της Κορίνθου **(εικ. 841)**. Στον οπισθότυπο εμφανίζονται δύο δελφίνια γύρω από ένα αστέρι, ενώ μια υποδιάιρεση εμφανίζει στην ίδια θέση έναν ιππόκαμπο. Η φάση αυτή συνδυάζεται με τον τερματισμό των ασημένιων τετραδράχμων των μεγάλων χαρακτών που υπογράφουν τα έργα τους. Στη θέση τους χρησιμοποιούνταν ασημένιοι στατήρες της Κορίνθου, που εισάγονταν άφθονα στην Σικελία.

Στα χρόνια του διαδόχου του, Διονυσίου του 2ου, η πόλη κόβει ασημένια νομίσματα που αντιγράφουν τους Πηγάσους της Κορίνθου **(εικ. 842)**, αλλά επιγράφονται ΣΥΡΑΚΟΣΙΩΝ. Συνεχίζεται η πολύ μεγάλη παραγωγή χάλκινων (κεφαλή Διός και κεραυνός). Η αυτόνομη νομισματοκοπεία θα επιστρέψει μόλις στη δεκαετία του 320 π.Χ., με τον Αγαθοκλή, που χρίστηκε βασιλιάς και χρησιμοποίησε τύπους από την Ελληνιστική Ανατολή και συγκεκριμένα από τους Πτολεμαίους (Νίκη που στεφανώνει τρόπαιο στον οπισθότυπο) **(εικ. 843-844)**. Στον εμπροσθότυπο όμως χρησιμοποίησε την κεφαλή της Περσεφόνης, ένα καθαρά σικελικό σύμβολο. Υπάρχουν και παραδοσιακές σειρές με την Αρέθουσα και το τέθριππο, αλλά και νομίσματα από ήλεκτρο με την κεφαλή του Απόλλωνα και τον δελφικό τρίποδα.

**6.5. Άλλα κλασικά νομισματοκοπεία της Σικελίας**

Η αποτίναξη του τυραννικού ζυγού και η σύντομη άνθηση της ανεξαρτησίας των ελληνικών πόλεων της Σικελίας μέχρι το τέλος του 5ου αι., οδήγησε σε μια σειρά κοπών που χαρακτηρίζονται ως τα αριστουργήματα της χαρακτικής, δίπλα στο εργαστήριο των Συρακουσών. Μετά το 409-406 π.Χ., οι περισσότερες πόλεις εγκαταλείπονται, καταστρέφονται, ή αδυνατίζουν σε τέτοιο βαθμό που παύουν να κόβουν νόμισμα. Εξαίρεση αποτελούν οι Συρακούσες φυσικά και η Μεσσήνη.

Οι Λεοντίνοι κόβουν ανεξάρτητο νόμισμα μετά το 466 π.Χ. Ο εμπροσθότυπος διακοσμείται με μια νεανική κεφαλή του Απόλλωνα και ο οπισθότυπος με την κεφαλή ενός λέοντα και την επιγραφή ΛΕΟΝΤΙΝΩΝ **(εικ. 845)**. Η λεοντοκεφαλή μπορεί να εμπνέεται από τα λεοντόκρουνα που διακοσμούσαν τις σίμες των ναών της περιόδου, ενώ η κεφαλή του Απόλλωνα παραπέμπει στην πρώιμη κλασσική αττική αγγειογραφία (π.χ. Ζωγράφος του Πανός).

Η Ιμέρα, ανεξάρτητη από το 470 π.Χ. περίπου από τον Ακράγαντα, κόβει ένα νέο τύπο, με το συρακούσιο τέθριππο και τη Νίκη στον εμπροσθότυπο, και την τοπική νύμφη Ιμέρα να κάνει σπονδή σε βωμό, ενώ ένας μικρός σάτυρος λούζεται σε μια κρήνη **(εικ. 846)**.

Στη Ζάγκλη, μια μοναδική κοπή τετραδράχμων μαρτυρά το πέρασμα στην μετά την τυραννία εποχή: στον οπισθότυπο εμφανίζεται ο Δίας κεραύνιος μπροστά σε βωμό, ενώ στον εμπροσθότυπο απαντά το εθνικό, με το δελφίνι και ένα κοχύλι. Η απουσία του λιμανιού σε σχήμα δρεπάνου, έχει οδηγήσει κάποιους μελετητές ότι το νόμισμα αυτό εκδόθηκε από μια εξόριστη κοινότητα Ζαγκλάιων περί το 460 π.Χ., ίσως στην Αίτνα.

Στην Καμάρινα, που επανιδρύεται το 461 π.Χ. αποδίδεται την ίδια περίοδο μια ασήμαντη και σύντομης διάρκειας κοπή διδράχμων με ασπίδα και κράνος στον εμπροσθότυπο, φοινικόδενδρο και περικνημίδες στον οπισθότυπο και μια μεγαλύτερη παραγωγή λιτρών με Νίκη στον εμπροσθότυπο και Αθηνά στον οπισθότυπο **(εικ. 847)**. Στα τέλη του 5ου αι., η πόλη υιοθετεί ένα νέο τύπο, με την κεφαλή του Ηρακλή σε μια εντυπωσιακή λεοντή στον εμπροσθότυπο και την Αθηνά στο τέθριππο, στραμμένη στα δεξιά, στον οπισθότυπο **(εικ. 848)**.

Τα σημαντικότερα όμως νομίσματα της περιόδου του αυστηρού ρυθμού οφείλονται σ’έναν ανώνυμο χαράκτη που αποκαλείται ο Χαράκτης της Αίτνας. Η Αίτνα είναι η αποικία του Γέλωνα (474 π.Χ.) στην θέση της Κατάνης που είχε μια πολύ σύντομη ζωή: η πρώιμη κοπή είναι γνωστή από ένα μόνον δίδραχμο και μία δραχμή. Το τετράδραχμο έχει στον εμπροσθότυπο ένα τέθριππο, όπου όμως προστίθεται η Αθηνά ως ηνίοχος, και η δραχμή έχει τον ιππέα, όπως στις δραχμές των Συρακουσών **(εικ. 849)**. Ο οπισθότυπος είναι κοινός: ο Δίας ένθρονος, να κρατά τον κεραυνό και το σκήπτρο με τον αετό. Μια υστερότερη κοπή, που μαρτυράται μόνον από ένα τετράδραχμο, αποτελεί το διασημότερο ίσως νόμισμα της Σικελίας: στον εμπροσθότυπο παρουσιάζεται η κεφαλή ενός σατύρου στεφανωμένου με κισσό, που θυμίζει έντονα τα τελευταία αγγεία του αθηναίου Ζωγράφου του Βερολίνου και του Ζωγράφου του Κλεοφράδη. Εντυπωσιάζει η λεπτομερειακή εργασία στην εγχάραξη της κόμμωσης και της γενειάδα του σατύρου. Κάτω από την κεφαλή εμφανίζεται ένα σκαθάρι («κάνθαρος»), σύμβολο καλής τύχης. Η επιγραφή αναφέρει: ΑΙΤΝΑΙΕΩΝ. Ο οπισθότυπος έχει μια μορφή ένθρονου Δία Αιτναίου να κρατά κεραυνό και κλαδί πεύκου πάνω στο οποίο κάθεται ο αετός **(εικ. 850)**.

Στον ίδιο χαράκτη αποδίδεται και ένα ακόμη περίφημο νόμισμα, αυτό της Νάξου: χρονολογείται αργότερα, περί τα τέλη της δεκαετίας του 460: οι κάτοικοι της πόλης είχαν μεταφερθεί από τον Ιέρωνα στους Λεοντίνους. Με την επιστροφή τους στην πατρίδα, έκοψαν νόμισμα με εμπροσθότυπο την κεφαλή του Διονύσου και οπισθότυπο έναν οκλάζοντα σάτυρο που κρατά κάνθαρο, και την επιγραφή ΝΑΞΙΩΝ **(εικ. 851)**. Η κεφαλή είναι πολύ διαφορετική από την εκδοχή στα αρχαϊκά νομίσματα της πόλης, αλλά θυμίζει έντονα την κεφαλή του σατύρου στο νόμισμα της Αίτνας. Ο σάτυρος του οπισθότυπου δανείζεται τη στάση του από τους σατύρους των αττικών ερυθρόμορφων αγγείων: με μεγάλη μαεστρία ο χαράκτης προσαρμόζει το περίγραμμα σε σχήμα ρόμβου στην κυκλική επιφάνεια του δίσκου του νομίσματος. Η λεπτομέρεια στην μυολογία παραπέμπει εκ νέου στην ερυθρόμορφη αττική αγγειογραφία της ύστερης αρχαϊκής περιόδου, και ιδιαίτερα στον Ζωγράφο του Βρύγου.

Μετά την επιστροφή των Καταναίων και την εκδίωξη των Αιτναίων, η πόλη της Κατάνης κόβει νέο νόμισμα, με τον ποτάμιο θεό Αμήνανο στον εμπροσθότυπο και την Νίκη στον οπισθότυπο. Μετά το 450, ο τύπος αυτός αντικαθίσταται από έναν νέο: τέθριππο (στην αρχή χωρίς την Νίκη) και κεφαλή Απόλλωνα στον οπισθότυπο **(εικ. 852)**. Το νόμισμα αυτό θα επικρατήσει ως το τέλος του 5ου αι. π.Χ. Κάτω από την επίδραση της Αρέθουσας του Κίμωνα, ο Ηρακλείδης δημιουργεί έναν μετωπικό τύπο του Απόλλωνα στεφανωμένου με δάφνη, ενώ το τέθριππο, σύμφωνα με το ίδιο πρότυπο, στρέφεται πλέον προς τα αριστερά **(εικ. 853)**.

Ο Σελινούντας κόβει και αυτός νέου τύπου νόμισμα στις τελευταίες δεκαετίες του 5ου αι., το οποίο όμως έχει πολύ σύντομη διάρκεια. Στον εμπροσθότυπο παρουσιάζεται ένα άρμα με δύο άλογα, στο οποίο επιβαίνουν η Άρτεμις και ο Απόλλων, ενώ στον οπισθότυπο εμφανίζεται ένας νεαρός θεός ή ήρως να σπένδει και να θυσιάζει ένα κόκκορα μπροστά σε ένα βωμό όπου ήδη καίει η φωτιά. Σε απόσταση διαφαίνεται η μορφή ενός ταύρου, πιθανόν αγάλματος. Ο θεός θα πρέπει να ταυτιστεί με τον ποτάμιο θεό Σελινούντα, που έδωσε το όνομά του στην πόλη **(εικ. 854)**.

Στον Ακράγαντα, σε σύντομο διάστημα πριν το τέλος της πόλης το 406 π.Χ., κόβεται ένα δεκάδραχμο από το οποίο σώζονται μόλις επτά δείγματα. Στον οπισθότυπο, δύο αετοί (το χαρακτηριστικό σύμβολο της πόλης), αρπάζουν έναν λαγό, θυμίζοντας τον οιωνό που έλαβαν οι Έλληνες στην Αυλίδα πριν αναχωρήσουν για την Τροία. Ο ένας αετός σηκώνει το κεφάλι ωσάν να θριαμβολογεί, ενώ ο δεύτερος ετοιμάζεται να κατασπαράξει το θύμα του. Ο εμπροσθότυπος παρουσιάζει ένα τέθριππο που το οδηγεί ο Ήλιος. Ένας αετός που στέκει πάνω στο κεφάλι ενός αλόγου, κατασπαράσσει ένα φίδι, ενώ ο κάβουρας, το άλλο σύμβολο της πόλης, εμφανίζεται κάτω από το άρμα **(εικ. 855)**.

Η ελυμική πόλη της Εγέστας κόβει νόμισμα στους ελληνικούς τύπους: στον εμπροσθότυπο παρουσιάζεται η κεφαλή μιας νύμφης και στον οπισθότυπο ένα κυνηγόσκυλο, που μάλλον ήτταν το έμβλημα της πόλης **(εικ. 856)**. Στο δεύτερο μισό του αιώνα οι Σεγεσταίοι παρουσιάζουν ένα πιο ενδιαφέρον δείγμα της χαρακτικής τέχνης, με το κυνηγόσκυλο να αρπάζει το κεφάλι ενός ελαφιού **(εικ. 857)**. Οι Καρχηδονιακές πόλεις της δυτικής Σικελίας (Πάνορμος, Σολοι, Έρυξ), για λόγους που έχουν να κάνουν τόσο με την ειρηνική όσο και την πολεμική επαφή με τους Έλληνες, αρχίσαν να κόβουν νόμισμα στον 4ο αι. π.Χ., στους τύπους του τετραδράχμου των Συρακουσών (αλλά και σε αυθεντικά φοινικικούς), με φοινικικές επιγραφές.

Στο Ρήγιο, που πάντα συνδέονταν περισσότερο με τη Σικελία, η πτώση της τυραννίας το 461 π.Χ. θα επιφέρει την επαναφορά του πρώιμου συμβόλου του Αναξίλα, τη λεοντή στον εμπροσθότυπο, ενώ στον οπισθότυπο εμφανίζεται μια καθιστή ανδρική μορφή, προφανώς ο μυθικός οικιστής Ιόκαστος.

1. Lacroix, L., *Etudes d’archéologie numismatique*, Paris 1974, 23 κε. [↑](#footnote-ref-1)